Salmo 44 HLGN - Pangamuyo para sa Pagluwas sang Dios - Bible Gateway\nSalmo 43Salmo 45\nSalmo 44 Ang Pulong Sang Dios (HLGN)\nPangamuyo para sa Pagluwas sang Dios\n44 O Dios, nabatian namon ang ginsugid sang amon mga katigulangan\nparte sa imo mga ginhimo sang ila nga panahon, sang dugay na nga tiyempo,\n2 nga gintabog mo ang mga katawhan nga wala nagatuo sa imo kag ang amon mga katigulangan amo ang ginpaestar mo sa ila mga lugar.\nGinpaantos mo ato nga mga katawhan pero ginpauswag mo ang amon mga katigulangan.\n3 Pero ang matuod, indi paagi sa armas kag ikasarang sang amon mga katigulangan nga nagmadinalag-on sila kag naangkon nila ang duta,\nkundi paagi sa imo gahom, ikasarang, kag kaayo,\ntungod kay ginahigugma mo sila.\n4 Ikaw ang akon Hari kag Dios nga nagadeklarar[a] sang kadalag-an sa amon nga mga kaliwat ni Jacob.\n5 Paagi sa imo mapierdi namon ang amon mga kaaway.\n6 Wala ako nagasalig sa akon pana ukon espada nga makapadaog sa akon.\n7 Kay ikaw ang nagapadaog sa amon kontra sa amon mga kaaway.\nGinapakahuy-an mo ang mga nagakontra sa amon.\n8 Ipabugal ka namon permi, O Dios, kag dayawon namon sa wala sing katapusan.\n9 Pero karon, ginsikway mo na kami kag ginpakanubo.\nWala mo na ginaupdi ang amon mga soldado.\n10 Ginpapalagyo mo kami sa amon mga kaaway.\nKag ginpanguha nila ang amon mga pagkabutang.\n11 Gintugot mo nga magkalamatay kami pareho sa mga karnero nga ginpang-ihaw.\nGinpalapta mo kami sa mga nasyon.\n12 Kami nga imo katawhan ginbaligya mo sing barato.\nDaw pareho lang nga wala kami sing pulos sa imo.[b]\n13 Ginhimo mo kami nga makahuluya kag kaladlawan sa mga katupad namon nga mga nasyon.\n14 May mga hulubaton pa sila nga nagainsulto sa amon,\nkag nagalungo-lungo sila nga nagayaguta sa amon.\n15 Permi lang ako ginapakahuy-an.\nKag wala na ako sing nawong nga iatubang,\n16 tungod sang mga ginasiling sang mga nagapakahuya kag nagainsulto sa akon,\nnga amo ang akon mga kaaway nga gusto magbalos sa akon.\n17 Natabo ini tanan sa amon bisan pa nga wala kami magkalipat sa imo, ukon maglapas sa imo kasugtanan.\n18 Wala kami magtalikod sa imo kag wala kami magsipak sa imo pamaagi.\n19 Pero gindugmok mo kami kag ginpabay-an sa madulom gid nga lugar nga sa diin nagaestar ang talunon nga mga ido.[c]\n20 Kon ginkalimtan ka na namon, O Dios, kag nagapangamuyo kami sa iban nga dios,\n21 indi mo ayhan ini mahibaluan, sanglit nahibaluan mo man ang mga sekreto sa hunahuna sang tawo?\n22 Pero tungod sa amon pagtuo sa imo, ara kami permi sa katalagman sang kamatayon.\nPareho kami sa mga karnero nga ilihawon.\n23 Sige na, Ginoo, maghulag ka na!\nIndi kami pagsikwaya hasta san-o.\n24 Ngaa nagapanago ka sa amon kag ginakalimtan mo ang amon pag-antos pati na ang pagpamigos sa amon?\n25 Nagkalatumba kami sa duta kag indi na makabangon.\n26 Sige na, buligi kami,\nluwasa kami tungod sang imo gugma sa amon.\n44:4 kag Dios nga nagadeklarar: Amo ini sa Septuagint kag sa Syriac. Sa Hebreo, O Dios; ideklarar.\n44:12 Daw… imo: ukon, Kag wala ka nakaganansya.\n44:19 talunon nga mga ido: sa English, jackals.